Tunku Abdul Rahman ibni Sultan Ismail

**Almarhum Tunku Aris Bendahara Abdul Rahman ibni Almarhum Sultan Sir Ismail Al-Khalidi** (25 November 1933 – 12 Julai 1989) adalah anakanda Sultan Ismail serta adinda Sultan Iskandar. Tunku Abdul Rahman memegang jawatan Tunku Mahkota  selama dua puluh tahun sehingga tidak lama sebelum kemangkatan ayahandanya pada tahun 1981. Penamatan jawatannya itu dianggap berkontroversi untuk beberapa tempoh yang singkat.

## Krisis pewarisan takhta
### Dilantik sebagai Tunku Mahkota Johor
Tunku Abdul Rahman telah dilantik sebagai Tunku Mahkota Johor oleh ayahandanya, Sultan Ismail pada 10 Ogos 1961, setelah kekandanya, Tunku Mahmood Iskandar dilucutkan dari jawatan itu yang dikatakan atas sebab salah laku. Lima tahun kemudian pada bulan Disember 1966, Tunku Mahmood Iskandar telah dilantik sebagai Raja Muda Johor di atas permintaan Sultan Ismail sendiri dan diluluskan oleh Jumaah Majlis DiRaja Johor. Tunku Mahmood Iskandar berada dalam barisan kedua pewarisan takhta kerajaan monarki Johor di belakang adindanya, Tunku Abdul Rahman.

### Diturunkan dan dilantik sebagai Tunku Aris Bendahara Johor
Pada 29 April tahun 1981, apabila Sultan Ismail dalam keadaan gering, Tunku Iskandar dilantik sebagai Tunku Mahkota Johor (11 hari). Baginda Sultan Ismail mangkat pada 10 Mei 1981 dan pengganti Sultan Johor telah diisi Tunku Mahmood Iskandar pada 11 Mei 1981. Keputusan itu telah mengejutkan ramai pihak, termasuk Menteri Besar Johor ketika itu, Tan Sri Othman Saat yang segera mengkritik tindakan Sultan Iskandar, dan terus mendapat murka baginda pada masa yang sama. Tunku Abdul Rahman kini menjawat tugas Tunku Aris Bendahara Johor memutuskan untuk berdiam diri pada awalnya, tetapi kemudian beliau meluahkan rasa terkejut dan kecewa atas keputusan almarhum ayahandanya pada saat-saat akhir hayatnya, menyatakan bahawa beliau tidak melakukan sebarang kesalahan semasa dua puluh tahun menjawat tugas sebagai Tunku Mahkota Johor dan juga menyebutkan beberapa sumbangan besar kepada negeri semasa penjawatannya.

## Kemangkatan
Selepas krisis pewarisan, Tunku Abdul Rahman kembali ke jawatan Tunku Aris Bendahara Johor, jawatan yang pernah disandangnya dari tahun 1959-1961. Tunku Abdul Rahman, yang ketika itu sudah dalam keadaan gering, menyandang jawatan tersebut sehingga ke hari kemangkatannya pada tahun 1988. Dalam tahun berikutnya, kesihatan beliau, semakin bertambah teruk ekoran beliau menghidapi diabetes sejak bertahun-tahun, dilaporkan juga salah satu kakinya telah dipotong. Beliau mangkat pada 12 Julai 1989 akibat komplikasi diabetes. Selepas kemangkatannya, jawatan Tunku Aris Bendahara Johor telah diturunkan kepada putera lelaki bongsu Sultan Iskandar ibni Almarhum Sultan Ismail iaitu Tunku Abdul Majid Idris ibni Almarhum Sultan Iskandar Al-Haj manakala putera sulungnya, Tunku Ibrahim Ismail dilantik sebagai Tunku Mahkota Johor yang baharu.

## Nota

## Rujukan

* *Johore and the Origins of British Control, 1895-1914*, Nesalamar Nadarajah, published by Arenabuku, 2000, 
* *Krisis Sultan-Menteri Besar*, by Chamil Wariya, published by Media Indah, 1992
* *Lest We Forget: Further Candid Reminiscences*, by Abdul Rahman, Tunku Putra Al-Haj Abdul Rahman, published by Eastern Universities Press (M), 1983, 
* *Malaysia*, by British Association of Malaysia, British Association of Malaysia and Singapore, published 1966
* *Malaysian Politics Under Mahathir*, by Robert Stephen Milne and Diane K. Mauzy, Routledge, 1999, 
* *Massa: Majalah Berita Mingguan*, published by Utusan Melayu (Malaysia) Berhad, 2003
* *Who's who in Malaysia ... & Profiles of Singapore*, by John Victor Morais, published by Who's Who Publications, 1967
* *Who's who in Malaysia ... & Profiles of Singapore*, by John Victor Morais, published by Who's Who Publications, 1982